Sigvald Oppebøen Hansen (Arbeiderpartiet), 2007-10-04:
Regjeringa Stoltenberg har etter to år snudd kursen til ein langt meir aktiv og offensiv næringspolitikk. Nye verkemiddel og auka løyvingar skaper nye arbeidsplassar, og Regjeringa satsar på dei områda som me som nasjon er gode i. Resultatet er at det går godt i norsk næringsliv, og at arbeidsløysa går ned. Aldri før har det vore fleire sysselsette her i landet enn det som er tilfellet i dag. Arbeid til alle og eit arbeidsliv for alle står i fokus for denne regjeringa. Staten sitt oppkjøp av Aker-aksjar er eit god døme på den raud-grøne regjeringa sin aktive næringspolitikk. Dette er ei historisk avtale som gjev Aker Kværner langsiktigheit på eigarsida, og som medverkar til ei nasjonal forankring av sterke norske kompetansemiljø. I denne saka har Regjeringa fått til noko som den førre regjeringa aldri var i nærleiken av å klare. Samanslåinga av Statoil og Hydro er ei anna stor og viktig sak som Regjeringa stiller seg bak. Statleg eigarskap er viktig. Det sikrar råderett over våre felles naturressursar og nasjonal forankring av viktige selskap. Det er stor støtte blant folk flest for å sikre eit sterkt og offentleg norsk eigarskap. Regjeringa sin eigarskapspolitikk gjer staten til ein aktiv, langsiktig og føreseieleg eigar i viktige norske selskap. I eigarskapsmeldinga var me tydelege på at statlege selskap skal ha andre mål for auget enn berre kortsiktig børsgevinst. Derfor skal me vere svært konkrete og detaljerte i dei krava som me stiller til selskapa, m.a. krav om forsking og utvikling, krav om miljø og krav om mangfald i leiinga. Gjennom det offentlege eigarskapet vil me medverke til å utvikle også andre delar av næringslivet. Det har i lang tid vore mykje fokus på leiarløner i dei statlege og halvstatlege selskapa. Det er ei enkel årsak til det. Opsjonsordningane, som har breidd om seg i dei siste åra, også i statsselskapa, har bringa lønene heilt ut av proporsjonar. Opsjonssaka i Hydro viser svært tydeleg kor viktig det er at Regjeringa har sett fokus på dette. Fleire representantar frå den førre regjeringa har brukt store ord i denne saka, men sjølve gjorde dei ingenting for å hindre slike opsjonsavtaler da dei sat med makt til å gjere det. Det står i sterk kontrast til det Stoltenberg-regjeringa har gjort ved å seie klart og tydeleg at slike lønsordningar skal bort! Stortinget har som kjent vedteke ei lov som gjer at me unngår slike opsjonsavtaler i framtida. Sjølvsagt skal me ha konkurransedyktige leiarløner, men dei skal ikkje vere lønsleiande. Toppleiarar, ikkje berre i staten, men i heile næringslivet, har ei plikt til å vise samfunnsansvar. Dei er eit førebilete i kraft av sin posisjon, og må vere seg den rolla bevisst. Statsministeren gjekk tidlegare i haust ut og sa at det å vere toppleiar i eit statseigd selskap må oppfattast som eit tillitsverv. Dette har blitt latterleggjort av børsmiljøet, og opposisjonen har vore kritisk. Men det må vere heva over all tvil at det å leie eit selskap som forvaltar fellesskapet sine verdiar, t.d. olje, vasskraft og infrastruktur, er ei stor og viktig oppgåve. Som leiar i eit slikt statseigd selskap har ein moglegheit til å vere med på å byggje og prege samfunnet, ikkje berre i dag, men også for framtida. Det er for meg opplagt at dette er eit tillitsverv i utvida forstand. Enkelte kritiserer den raud-grøne regjeringa for å utøve eit for aktivt eigarskap, mens andre meiner at Regjeringa er for passiv. Eg vil hevde at me har funne ein god balanse. Med raud-grønt offentleg eigarskap sikrar me at staten er ein tydeleg og krevjande eigar som forvaltar eigarskapet på ein profesjonell og ryddig måte. Til slutt vil eg framheve havbruks- og fiskerinæringa som ei god og framtidsretta næring. Denne næringa er først og fremst ei distriktsnæring som er lokalisert langs heile kysten. Ei kystbasert næring kan medverke til framtidstru i små kystsamfunn, og motverke fråflytting og nedlegging av arbeidsplassar i utkantområda. Det er store eksportverdiar og ringverknader i fiskeri- og havbruksnæringa. Derfor er denne næringa svært viktig for mange lokalsamfunn langs heile kysten. Konkurransedyktige rammevilkår vil da vere avgjerande for at verdiskaping og arbeidsplassar langs kysten blir sikra i framtida. Det vil sjølvsagt Regjeringa medverke til ved å føre ein fiskeripolitikk som har både god miljøforvalting og god ressursforvalting i fokus.